Súradnice: 47°52′41″S 18°09′23″V﻿ / ﻿47,87805556°S 18,15638889°V﻿ / 47.87805556; 18.15638889

**Abov** je územie európskeho významu v správe štátnej ochrany prírody Správa CHKO Dunajské luhy.

Nachádza sa v katastrálnom území mesta Hurbanovo v okrese Komárno v Nitrianskom kraji s rozlohou 21,123 ha s nadmorskou výškou od 111 do 124 m n. m. Územie bolo vyhlásené výnosom MŽP SR č.3/2004-5.1 v roku 2004 na rozlohe 8,38 ha, ktorým sa vydáva národný zoznam území európskeho významu.

Územie predstavuje duny vytvorené viatymi vápnitými pieskami. Má dve časti, väčšiu severná a menšiu južnú časť. Severná časť je súčasťou chráneného vtáčieho územia SKCHVU005 Dolné Považie.

V minulosti maď. *Aba, Aba Szölö hegy, Abai hegyi szöllő*.

Predmet ochrany
---------------

Predmetom ochrany sú biotopy:

* Panónske travinnobylinné porasty na pieskoch
* Suchomilné travinnobylinné porasty na vápnitých pieskoch

Flóra
-----

Pieskomilná vegetácia obsadzuje na chránenom územi viaceré zóny. Zónu druhov iniciálneho sukcesného štádia v miestach s odkrytým pieskovým povrchom (zosuv, ťažba piesku a rozrušenie vozidlami) obsadzujú druhy ako portulaka zeleninová (*Portulaca oleracea*), kotvičník zemný (*Tribulus terrestris*) a stavikrv piesočný (*Polygonum arenarium*). Najlepšie zachovanú zónu psamofilných druhov nad okrajmi pieskových stien reprezentuje prevažujúca gypsomilka metlinatá (*Gypsophila paniculata*) spolu s taxónmi ako
ruman roľný (*Anthemis arvensis*), ruman rusínsky (*Anthemis ruthenica*), piesočnica dúškolistá (*Arenaria serpyllifolia*), basia vlnokvetá (*Bassia laniflora*), smlz kroviskový (*Calamagrostis epigeios*), plošticosemä lesklé (*Corispermum nitidum*) (chránená ohrozená rastlina, vyskytujúca sa veľmi zriedkavo len na pieskoch Podunajskej nížiny), silenka kuželovitá (*Silene conica*), syrénia sivá (*Syrenia cana*), ostropleva strapcovitá (*Tragus recemosus*), mliečnik chvojkový (*Tithymalus cyparissias*) a indikačnými druhmi ako stoklas strechový (*Bromus tectorum*), prstnatec obyčajný (*Cynodon dactylon*) a kostrava pošvatá (*Festuca vaginata*).

V susedstve starých viníc a záhrad je silné zaburinenie s najnižším výskytom pôvodných pieskomilných druhov. V oblasti vyťaženého piesku je spodná voda relatívne blízko, objavujú sa tu i stromy obľubujúce vlhké miesta ako topoľ (*Populus sp.*) a vŕba (*Salix*).

Fauna
-----

Bezstavovce:

Abov je dôležitá entomologická lokalita, zo 175 tu zistených chrobákov (*Coleoptera*) bolo 7 prvýkrát popísaných na územi Slovenska (*Xanthospaera barnevillei, Clambus pilosellus, Carpophilus mutilatus, Cryptophylus intege, Arthrolips piceus, Litargus balteatus, Anthicus bifasiatus*), pre 26 druhov rovnokrídlovcov (*Orthoptera*) predstavuje Abov jedno z pätnástich miest výskytu chráneného koníka stepného (*Acrida ungarica*), vhodnú lokalitu pre významné druhy koníkov: koníka juhovýchodného (*Dociostaurus brevicollis*), koníka piesočného (*Myrmeleotettix antennatus*) a koníka belasokrídleho (*Sphingonotus caerulans*).

Plazy:

Chránené územie poskytuje vhodné prostredie pre jaštericu krátkohlavú (*Lacerta agilis*), stav ochrany tohoto monitorovaného druhu je 100 % dobrý.

Vtáky: (zoznam druhov národného a európskeho významu)

V pieskových stenách dún hniezdi v kolónii 50 nôr brehuľa obyčajná (*Riparia riparia*) z nich minimálne v 15. aktívne hniezdia a hniezdne nory 20 párov včelárika zlatého.

Z ďatľov tu bolo preukázané hniezdenie ďatľa hnedkavého (*Dendrocopos syriacus*).

Zo spevavcov tu tiež hniezdi vzácna ľabtuška poľná (*Anthus campestris*), trasochvost biely (*Motacilla alba*), vrabec poľný (*Passer montanus*), vrabec domový (*Passer domesticus*), žltochvost domový (*Phoenicurus ochruros*), strnádka obyčajná (*Emberiza citrinella*), stehlík konôpka (*Carduelis cannabina*), zelienka obyčajná (*Carduelis chloris*), škorec obyčajný (*Sturnus vulgaris*), strakoš obyčajný (*Lanius collurio*), škovránok poľný (*Alauda arvensis*), pipíška chochlatá (*Galerida cristata*), slávik obyčajný (*Luscinia megarhynchos*), pinka obyčajná (*Fringilla coelebs*), vrana popolavá (*Corvus cornix*) a bažant obyčajný (*Phasianus colchicus*).

V zime tu bol zaznamenaný hýľ obyčajný (*Pyrrhula pyrrhula*), stehlík čečetka (*Carduelis flammea*), sýkorka veľká (*Parus major*), brhlík obyčajný (*Sitta europaea*), straka obyčajná (*Pica pica*), krkavec čierny (*Corvus corax*), drozd čierny (*Turdus merula*), drozd čvíkotavý (*Turdus pilaris*), bažant obyčajný (*Phasianus colchicus*), z ďatľov žlna zelená (*Picus viridis*) a ďateľ veľký (*Dendrocopos major*).

Potravu tu vie nájsť bocian biely (*Ciconia ciconia*).

Z denných dravých vtákov tu lovia svoju potravu kaňa močiarna (*Circus aeruginosus*), sokol myšiar (*Falco tinnunculus*), myšiak hôrny (*Buteo buteo*) a v mimohniezdnom období kaňa sivá (*Circus cyaneus*).

Cicavce:

V pieskových dunách má svoje nory líška obyčajná (*Vulpes vulpes*), oblasť obýva srna obyčajná (*Capreolus capreolus*), zajac poľný (*Lepus europaeus*) a podľa stôp lokalitu navštevujú v noci diviaci (*Sus scrofa*).

Galéria
-------

* Vyťažené duny v severnej časti územiaVyťažené duny v severnej časti územia
* Severná časť územia južne od vyťažených dúnSeverná časť územia južne od vyťažených dún
* Vinice v okolí chráneného územiaVinice v okolí chráneného územia
* Vinohradnícke domčekyVinohradnícke domčeky
* Južná časť, dunyJužná časť, duny
* Južná časť, vyťažená duna zarastená lesným porastomJužná časť, vyťažená duna zarastená lesným porastom

Referencie
----------

1. 1 2   *Natura 2000 - Sústava chránených území členských krajín EÚ* [online]. Štátna ochrana príroda SR sopsr.sk, [cit. 2018-03-01]. Dostupné online.
2. 1 2 3 4 5 6 7 8 9   *Abov* [online]. Banská Bystrica: Štátna ochrana prírody SR, Koordinované cezhraničné činnosti ochrany prírody pozdĺž maďarsko-slovenského úseku Dunaja
HUSK/1101/2.2.1/0133, 2007-2013, [cit. 2018-03-18]. Dostupné online.
3. 1 2 3 4   *Abov* [online]. KIMS - komplexný informačný a monitorovací systém Štátnej ochrany prírody SR, [cit. 2018-03-01]. Dostupné online.
4. ↑   *Výnos MŽP č. 3/2004 - 5.1* [online]. sopsr.sk, 14.júla 2004, [cit. 2017-12-26]. Dostupné online.
5. 1 2   *Open source mapový prehliadač Štátnej ochrany prírody SR* [online]. Banská Bystrica: Štátna ochrana prírody SR, rev. 2018-01-09, [cit. 2018-03-01]. Viď Základné mapy, historické mapy. Dostupné online.
6. ↑   *Natura 2000 - Sústava chránených území členských krajín EÚ - popis lokality SKCHVU005 Dolné Považie* [online]. sopsr.sk, [cit. 2018-03-02]. Dostupné online.
7. ↑  Pavol Eliáš jun.. *CORISPERMUM NITIDUM Kit. ex Schult. – velbloudník lesklý / plošticosemä lesklé* [online]. botany.cz, 2007-07-07, [cit. 2018-03-02]. Dostupné online.
8. ↑   *Koník stepný (Acrida ungarida) I-KLUB SLOVENSKÝCH ORTOPTEROLÓGOV* [online]. orthoptera.sk, [cit. 2018-03-02]. Dostupné online.
9. ↑  LÖBBOVA, Denisa. *databázový systém Aves-Symfony* [online]. aves.vtaky.sk, 2013-04-25, [cit. 2018-03-01]. Dostupné online.
10. 1 2 3 4  LENGYEL, Jozef. *databázový systém Aves-Symfony* [online]. aves.vtaky.sk, 2013-06-21, [cit. 2018-03-01]. Dostupné online.
11. 1 2 3  LENGYEL, Jozef. *databázový systém Aves-Symfony* [online]. aves.vtaky.sk, 2017-04-18, [cit. 2018-03-01]. Dostupné online.
12. ↑  LENGYEL, Jozef. *databázový systém Aves-Symfony* [online]. aves.vtaky.sk, 2017-04-18, [cit. 2018-03-02]. Dostupné online.
13. ↑  KÜRTHY, Alexander; BACSA, Kristián; MUDROCHOVÁ, Stanislava. *databázový systém Aves-Symfony* [online]. aves.vtaky.sk, 2018-02-14, [cit. 2018-03-01]. Dostupné online.
14. ↑  KÜRTHY, Alexander. *databázový systém Aves-Symfony* [online]. aves.vtaky.sk, 2018-02-14, [cit. 2018-03-02]. Dostupné online.
15. ↑  KÜRTHY, Alexander. *databázový systém Aves-Symfony* [online]. aves.vtaky.sk, 2018-02-15, [cit. 2018-03-02]. Dostupné online.
16. 1 2  KÜRTHY, Alexander; BACSA, Kristián; MUDROCHOVÁ, Stanislava. *databázový systém Aves-Symfony* [online]. aves.vtaky.sk, 2018-02-14, [cit. 2018-03-01]. Dostupné online.
17. ↑  KÜRTHY, Alexander; BACSA, Kristián; MUDROCHOVÁ, Stanislava. *databázový systém Aves-Symfony - modul monitoring výskytu rýb, obojživelníkov a plazov* [online]. aves.vtaky.sk, 2018-02-14, [cit. 2017-11-23]. Dostupné online.

Iné projekty
------------

Commons
* Spolupracuj na Commons Commons ponúka multimediálne súbory na tému **Abov (chránené územie)**